ኢትዮጵያ የእንስሳት ሃብቷን ለመጠቀም ከሱዳን ልምድ እንደምትቀስም ተገለጸ
ሱዳን ያላትን ውስን የእንስሳት ሃብት በአግባቡ የምትጠቀም በመሆኗ ኢትዮጵያ ይህንኑ ልምድ እንደምትቀስም ጠቅላይ ሚኒስትር ኃይለማርያም ደሳለኝ ገለጹ።ጠቅላይ ሚኒስትሩ  ይህን የገለጹት የሱዳን  የከብቶች እርባታ ማእከል የወተት ምርት ሂደቱን ያዘመነ መሆኑን በጎበኙበት ወቅት ነው።ኢትዮጵያ ያላትን የእንስሳት ሃብት በአግባቡ ለመጠቀም  ከሱዳን የከብቶች እርባታና የወተት ምርት ሂደት ልምድ መቅሰም ይገባታል ብለዋል።የሱዳን ባለሃብቶች ወደ ኢትዮጵያ ውስጥ በመስኩ መሰማራት በሚችሉበት እድሎች ላይም ከጠቅላይ ሚኒስትሩ ጋር መክረዋል።የልዑኩ ቡድን አባልና የመንግስት ኮሙኑኬሽን ጉዳዮች ጽህፈት ቤት ሃላፊ ሚኒስትር ዶክተር ነገሪ ሌንጮ ለኢዜአ እንደገለጹት የሱዳን የእንስሳ ሐብት ኢንቨስትመንት ስራዎች ኢትዮጵያ ከዘርፉ ተገቢውን ጥቅም ለማግኘት ለምታደርገው ጥረት ተሞክሮ ይሆናታል።በተለይ የሱዳን የወተት አመራረት  ሂደቱ ዘመናዊ በመሆኑ  ኢትዮጵያ ይህንኑ እንደ ጥሩ ተሞክሮ ልትወስደው ይገባል ብለዋል።በተያያዘ ዜና በትናንትናው እለት ጠቅላይ ሚኒስትር ኃይለማርያም  በሱዳን በተካሄደ መከላከያ ሰራዊት አባላት የምርቃት ፕሮግራም ላይም ተግኝተዋል።በእለቱ ሱዳን በውትድርና ሳይንስ ትምህርት የተከታተሉ በሺዎች የሚቆጠሩ የመከላከያ ሰራዊት አባላት ሲመረቁ ስነ-ስርዓቱ ላይ ኢትዮጵያ መጋበዟየሁለቱ አገራት ወዳጅነት ማሳያ  መሆኑን ዶክተር ነገሪ ገልጸዋል።አገራቱ በተለያዩ ጉዳዮች ላይ በአጋርነትና በመተማመን ላይ ተመስርተው ለመስራት ያለቸውን ቁርጠኝነትም ያሳያል ብለዋል። በጠቅላይ ሚኒስትሩ የተመራው ከፍተኛ ኢትዮጵያ ልዑክ በሁለተኛ ቀን የሱዳን የስራ ጉብኝቱ’’ባሽ ፋርም’’ የእንስሳት መድሃኒት ማመረቻ እና ዳል ዲያሪ ፋርም የተሰኘ የወተት ምርት ማዕከል ጎብኝቷል።ጠቅላይ ሚኒስትሩ በሱዳን ጉብኝት እያደረጉ የሚገኙት በፕሬዚዳንት አልበሽር በተደረገላቸው ግብዣ መሰረት ነው። (ኢዜአ) 